A 2016. évben, a szabályozással összefüggésben a jogalkalmazóktól érkezett visszajelzések az egyszerűsítés és az adminisztrációs teher csökkentésének igényét mutatta a környezetvédelmi termékdíj szabályozás tekintetében. Az indokolatlan gazdálkodói terhek megszüntetése érdekében a Földművelésügyi Minisztérium előterjesztette a környezetvédelmi termékdíjról szóló 2011. évi LXXXV. törvény (a továbbiakban: Ktdt.) módosítását, amely törvénymódosító javaslat jelenleg az Országgyűlés záró szavazása előtt áll.

A termékdíj törvényt módosító javaslat szerinti, az érintett vállalkozások működését könnyítő intézkedések alkalmazásához szükséges a vonatkozó részletszabályokat megteremteni, amelyeket a környezetvédelmi termékdíjról szóló 2011. évi LXXXV. törvény végrehajtásáról szóló 343/2011. (XII.29.) Korm. rendelet jelen módosítása tartalmazza.

A Ktdt. módosításának köszönhetően 2017-tól tovább egyszerűsödik az egyéni hulladékkezelést választó kötelezettek számára a termékdíj-kötelezettség teljesítése.

Az átalánydíj fizetés lehetősége a gépjármű gyártók és forgalmazók számára kibővül a kishaszongépjárművek és autóbuszokra is, amely tovább csökkenti a gazdálkodói terheket. Ezt követően a termékdíj ezen gépjárművek esetében is egy darab alapú díjtételként megfizethető, az eddigi tételesen kimunkált, termék- és anyagáramonként tömegalapon számított díjtétel helyett.

Nem kell a termékdíjat ezentúl megfizetni az újrahasználatra előkészítés és az újbóli felhasználásra előkészítés során előállított termékdíjköteles termékek teljes tömege után. Kizárólag a feldolgozás megmunkálás során hozzátett termékdíjköteles alkatrészek, alkotóelemek vonatkozásában keletkezik díjfizetési kötelezettség.

A módosítások gyakorlati megvalósításához elengedhetetlen a részletszabályok megalkotása, amelyeket a jelen Előterjesztés tartalmaz.

Az Előterjesztés tartalmaz továbbá a jogértelmezést elősegítő szövegpontosításokat.